SYDDJURS: Hjælp vi har fået stjålet vores kænguruer!

Sådan lyder et noget usædvanligt opslag fra Munkholm Zoo nær Balle i Syddjurs Kommune.

Den 25 år gamle og populære dyrepark med 400 dyr var natten til lørdag ude for et frækt tyveri.

"Vi har i nat fået stjålet 9 af vores 10 kænguruer - deriblandt vores albino," skriver Munkholm Zoos ejere, Annelise og Benny Johansen på dyreparkens Facebook-side.

"Er der nogen, der har set noget, en kassebil eller andet i nat, så sig endelig til - også hvis man får tilbudt kænguruer," fortætter efterlysningen.

Ejerne kan konstatere, at tyveriet er målrettet kænguruerne, og det må være udført af personer, som har en vis erfaring med at fange dem, da kænguruer ikke er det nemmeste dyr at fange.

Tyveriet er meldt til politiet, og familien Johansen appellerer inderligt til at man deler opslaget så de har en chance for at få deres dyr hjem igen.

Munkholm Zoo er Annelise og Benny Johansens livsværk. Efter 25 års drift satte de for to år siden dyreparken til salg, og parken venter stadig på at få en ny ejer. mellem 30 og 40 mulige købere har set på parklen, men i sidste ende er det ikke lykkedes at lande en handel. Mest fordi banker og realkreditinstitutter ikke vil låne penge til at finansiere køb af en turistattraktion i et udkantsområde.

Opdateres...